Alvin og gjengen i farta:Jordrotter på helium 

«Alvin og gjengen i farta» 

Originaltittel: 
Alvin & the Chipmunks: 
The Road Chip 

Regi: 
Walt Becker 

Manus: Ross Bagdasarian, Janice Karman, Randi Mayem, Adam Sztykiel 

Skuespillere: 
Jason Lee, Kimberly Williams-Paisley, Tony Hale 

Norske stemmer: 
Stig Henrik Hoff, Espen Sandvik, Christoffer Staib, Erik Skøld 

Tillatt for alle 

Som de tre foregående filmene har «Alvin og gjengen i farta» klokkertro på at dens hovedkarakterer (i tilfelle du skulle lure: tre syngende og dansende jordrott... — unnskyld! - jordekorn med smurfestemmer) er helt uimotståelig sjarmerende. 
Men for alle over 6 år blir de snarere så slitsomme at man tar seg i å lure på hvorfor deres husfar Dave (spilt av den vanligvis morsomme Jason Lee fra TV-serien «My Name Is Earl«) ikke har spylt dem ned i do for lenge siden. 

Det eneste som føles noen lunde naturlig i denne oppjagede filmen - som skal rekke innom alt fra «Idol»-audition til Mardi Gras-feiring - er integreringen av dataanimasjon med ekte skuespillere. 
Ellers preges den av kronisk overspill, utenpåklistret sentimentalitet, låter med grufull vokal og replikker som later til å være produsert av en helautomatisk humorgenerator. 
Den norske dubbingen er i og for seg god, men bidrar på ingen måte til at uttrykket føles mindre kunstig. 

Slitne småbarnsforeldre kan sikkert bruke «Alvin og gjengen i farta» til å holde ungene distrahert i én og en halv times tid. 
Men det blir litt som å gi dem et Happy Meal i stedet for ordentlig middag. 
Den oppvoksende slekt fortjener egentlig bedre. 
